臨文
作者：張耒
朝代：宋

paragraphs: 一病廢百嗜，好文心未忘。
南窗納虛明，羅列陳縑緗。
茫昧考巢燧，典章斷虞唐。
清妍進屈景，雋永旌蘇張。
少狂不自料，遇事形文章。
誤逢作者歎，因復力披攘。
蹉跎生白髮，始紬石室藏。
粗見漢家事，濡毫時否臧。
文詞比工祝，不殊公卿行。
何用疲心精，舍本棄耕桑。
讀賦意凌雲，律令尊張湯。
榮華繫遇合，才技無短長。
頗師老氏術，抱璞和其光。
無營以卒歲，刻意翰墨場。